5. septembril tähistatakse Kuressaare Laurentiuse kirikus 1990. aasta leerilastele 20. leeri aastapäeva. Kõiki endisi leerilapsi tuleb selleks puhuks tervitama toonane koguduse õpetaja ja nüüdne Tallinna Jaani koguduse õpetaja, praost Jaan Tammsalu.    1988. aasta esimeste öölaulupidude ja 1991. augustikuus Eesti iseseisvuse väljakuulutamise vaheline periood oli suureks ärkamise ja muutuste ajaks nii kirikule kui tervele ühiskonnale. Aastad 1989-1992 jäävad  nii üldkiriku kui Kuressaare kogudusele kõige suuremate ristimiste ja leeritamiste perioodiks. 1990. aasta jooksul ristiti koguni 478 ja leeritati 287 inimest.    Kuressaarest Põltsamaale siirdunud Joel Luhametsa järel hakkas 1989. aasta advendiajast kogudust teenima õp. Jaan Tammsalu. Esimene leerigrupp õnnistati uue vaimuliku poolt 10. detsembril 1989. Mitmed talitused peeti veel ka jõuluajal. Järgmisel, ehk 1990. aastal õnnistati koguduse uusi liikmeid läbi aasta. Suurema osavõtjate arvuga  leeripühad toimusid 5. mail 22, 6. mail 61 osalejaga, 5. augustil 72, 19. augustil 37 ja 16. detsembril õnnistati 41 leerilast.    Palume 1989 ja 1990 aasta leerilapsi 20.leeri aastapäeva tähistamiseks koguneda kiriku käärkambrisse 5.09 kl 10.30 Jumalateenistus algab kl 11.  Pärast ühispildi tegemist soovime koguneda ühisesse kohvilauda koguduse majja Kauba tn 5. Lauale sobivaid suupisteid võib eelnevalt tuua koguduse majja alates kl 10.    Võimalusel palume end kuni 3. septembrini  eelnevalt registreerida telefonidel 453 6560; 514 8199 või elektronposti aadressil: kuressaare@eelk.ee